《愁春未醒 竹逸招同云臣、南耕雨中看梅，余舟中既作离亭燕一词纪事，归见云臣、南耕、竹逸词，复次韵一首》
清代·陈维崧

蝶魂欲栩，莺哢犹含。尚是浅春候，未容红紫十分酣。

却喜君家，玉娥笑倚两三三。判携侧帽，径乘短屐，来过街南。

满院横斜，一池清浅，正压雕檐。尽消受、一生花癖，半世吟馋。

祇惜溪干，画桡斜阁面烟岚。花知欲别，暗弹粉泪，故泥征衫。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。